Cât a costat un selfie în fața Jandarmeriei din Brăila. Agentul de serviciu a ieșit imediat
Un selfie i-a costat scump pe trei frați din Brăila - o amendă consistentă, și i-a adus și în vizorul polițiștilor.
Cei trei tineri, cu vârste cuprinse între 16 și 22 de ani, au mers în fața sediului Jandarmeriei din oraș, în miezul zilei, cu o sticlă de bere în mână, și s-au fotografiat.
Distracția a luat sfârșit când agentul de serviciu care i-a observat pe camera de supraveghere a ieșit din clădire să verifice dacă într-adevăr consumau alcool.
Când l-a văzut, unul dintre tineri a încercat să fugă, dar a fost oprit de oamenii legii. La control, asupra unuia dintre frați, a fost găsit un pliculeț cu o substanță albă, tip cristal.
Jandarmii i-au amendat cu 1.500 de lei în total, iar poliția continuă cercetările.